Potential for joint management and multiple use of Nyungwe Forest, Rwanda
Ndayambaje, Jean Damascène (2002-03)
AFRIKAANSE OPSOMMING: Nyungwe Bos in die suidweste van Rwanda word omring deur 'n digte bevolking van 350 mense/km- wat van bestaanslandbou en lewende hawe afhanklik is. Vorige verslae het aangedui dat die voortbestaan van die Bos bedreig word deur die onwettige gebruik van sy hulpbronne. 'n Evaluering is in vyf gemeenskappe (Communes) langs die Bos gedoen om die gemeenskap se persepsies oor, gebruike van en belangstelling in die toegang tot die Bos, sowel as die bestuur daarvan te bestudeer. Die mense van hierdie plattelandse gebied is by die evaluering betrek. Respondente sien die Bos as 'n bron van produkte wat in 18 kategorieë ingedeel kan word, maar waarvan slegs 14 kategorieë van waarde is vir die respondente om 'n bestaan te kan maak. Meer as 55% van die respondente het grond, hout en minerale (goud) as die belangrikste hulpbronne aangedui. Ander belangrike hulpbronne sluit in veevoer of weivelde, houtartikels, brandhout en pale. Die respondente het 14 verskillende houtspesies verkies as timmerhout, 16 vir pale, 45 vir medisinale gebruike, en ses vir houtartikels. Die meerderheid van hierdie spesies is egter verkies vir veelvuldige gebruike soos timmerhout, pale en medisyne. 'n Evaluering van die hulpbronne in die bos is uitgevoer om te bepaal hoeveel bome van die gunstelingspesies daar in die bos is. Nie al die houthulpbronne wat deur die respondente verkies is, was beskikbaar nie, en sommige boomspesies is glad nie in die Bos gevind nie. Ten einde boomspesies te identifiseer wat vir lewensmiddele gebuik kan word, is 'n kombinasie van verskillende kriteria gebruik, insluitende die hoeveelheid bome (digtheid), dominansie, die verspreiding van die verskillende klasse deursneegroottes, en regenerasie. Van die 12 boomspesies in die Bos wat na aanleiding van hierdie evaluering opgeteken is en wat voorheen as gunstelingspesies vir timmerhout aangedui is, is daar slegs drie wat volop en groot genoeg is om vir lewensmiddele gebruik te word. Van die 12 spesies wat vir pale geïdentifiseer is, is ses teen oorontginning bestand, en van die gunsteling medisinale boomspesies val slegs vyf in laasgenoemde kategorie. Lae hulpbronbeskikbaarheid en die behoefte om die aangrensende gemeenskappe se belange aan te spreek, het bestuuropsies genoodsaak wat toegang tot sommige hulpbronne moontlik maak en wat die gemeenskappe bevoordeel, sowel as bewaringsmaatreëls ten einde die biodiversiteit te beskerm. 'n Verskeidenheid gesamentlike bosbestuuropsies is bespreek ten einde die uitvoerbaarheid van 'n benadering van samewerking in die bestuur van die Nyungwe Bos te ondersoek. Enkele aanbevelings is gemaak wat betref toegang tot hulpbronne, die gebruik van plaasvervangers, en studiegebiede vir verdere navorsing.
Please refer to this item in SUNScholar by using the following persistent URL: http://hdl.handle.net/10019.1/53011